Den danske racerkører Marco Sørensens ambition om at blive Formel 1-kører hos Lotus fik tirsdag et tilbageslag. Her meddelte Lotus nemlig, at briten Jolyon Palmer i 2015 bliver teamets tredjekører og dermed er førstegardering for Romain Grosjean og Pastor Maldonado - teamets to faste kørere i motorsportens kongeklasse. 24-årige Marco Sørensen er ifølge Lotus' hjemmeside fortsat såkaldt test- og udviklingskører for teamet. Jolyon Palmer, som tirsdag selv blev 24 år, vandt i 2014 GP2-serien, der er en rugekasse til Formel 1. Marco Sørensen deltog selv i GP2 sidste år. Palmer blev den første brite til at vinde GP2-serien, siden den nuværende Formel 1-verdensmester Lewis Hamilton gjorde det i 2006. Lotus oplyser, at Palmer skal med til alle Formel 1-løbene i 2015, og han vil få køretid i bilen "i en del træninger" forud for selve grandprixerne. Dermed får Palmer en anden rolle end Kevin Magnussen, der er tredjekører hos McLaren. Men her er der kun udsigt til, at Fernando Alonso og Jenson Button sidder i bilerne til træningerne.

Opsummering:
Jolyon Palmer er ny reservekører for Formel 1-teamet Lotus. Han skubber Marco Sørensen ned i hierarkiet.